Il-bieraħ tħabbar "investiment" fl-ajruport tal-Gudja. Qed jintqal li ser isir investiment ta' €78 miljun fil-ħames snin li ġejjin biex jitkabbar it-terminal, jinbena blokk ieħor ta' uffiċini għall-kiri (Skyparks2), lukanda kif ukoll żieda fiż-żona ta' parkeġġ. Is-sena l-oħra kellna l-Masterplan tal-airport fl-aħbarijiet li fih kien hemm proposti iktar estensivi. Il-proposti dakinnhar kienu jinkludu ukoll supermarket. Dan is-supermarket ma ssemmiex il-bieraħ imma fir-ritratti ippubblikati xorta jidher! Ħadd ma jiddubita li t-terminal tal-ajruport qed isir żgħir. Issa ilu użat 24 sena u bil-kwantità ta' nies li ġejjin u sejrin minn Malta jidher li wasal iż-żmien li jikber. Imma tajjeb li jkun hemm iktar informazzjoni dwar dak li hu ippjanat għat-terminal: x'inhuma l-miri dwar il-kapaċità tiegħu? X'effett ser ikollu dan fuq iż-żoni residenzjali tal-madwar, b'mod partikolari fuq it-toroq? Huwa ippjanat li l-airport jintuża ukoll bil-lejl? Kif hu mistenni li dan kollu jeffettwa lil dawk iż-żoni residenzjali li minn fuqhom jitilgħu jew jinżlu l-ajruplani? Intqal li hu mistenni li jkun hemm deċiżjoni dwar l-applikazzjonijiet neċessarji matul l-2016, u allura dawn jidhru li ser ikunu uħud mill-issues prinċipali quddiem l-Awtorità tal-Ippjanar il-ġdida, s-sena d-dieħla. ara ukoll fuq dan il-blog: L-irħula madwar l-ajruport ta' Malta.